text: Flere penge skal forbedre den offentlige service i flere byer
  18 marts 2017 kl. 19.11
  Giv nogle af de byer der har mistet arbejdspladser i forbindelse med kommunalreformen en pose penge, så de igen kan tilbyde borgerne en bedre service. Sådan lyder et nyt politisk forslag fra SF.
  Det er to lokale SFere, der mener, at nogle af de byer, der har mistet deres rådhus og andre kommunale servicefunktioner, hver skal have to millioner kroner i særlig støtte.
  Det gælder f.eks. Ribe, hvor den lokale Borgerservice i dag er lukket tre ud af ugens fem dage.
  Det er SF, der kommer med forslaget om en statslig pulje på 25 millioner kroner, der skal fordeles mellem nogle af de byer, der i dag ikke har den samme service som før kommunalreformen.
  Folketingskandidat for SF Karina Lorentzen foreslår, at pengene bruges til et oprette et velfærdscenter, som skal skaffe noget af det tabte tilbage.
  I Ribe er de klar til at tage imod en pose penge, men der skal flere penge til, lyder det fra bl.a. Handelsstandsforeningen i byen
  Socialdemokratiet bakker også op om forslaget fra SF.
  